CELEX: 32017D0370
Language: hr
Date: 2017-03-01 00:00:00
Title: Provedbena odluka Komisije (EU) 2017/370 оd 1. ožujka 2017. o izmjeni Provedbene odluke 2014/909/EU produljenjem razdoblja primjene određenih zaštitnih mjera i izmjenom popisa područja koja podliježu zaštitnim mjerama u vezi s etiniozom u Italiji (priopćeno pod brojem dokumenta C(2017) 1321) (Tekst značajan za EGP. )

3.3.2017   
            
            
               HR
            
            
               Službeni list Europske unije
            
            
               L 56/213
            
         PROVEDBENA ODLUKA KOMISIJE (EU) 2017/370
   оd 1. ožujka 2017.
   o izmjeni Provedbene odluke 2014/909/EU produljenjem razdoblja primjene određenih zaštitnih mjera i izmjenom popisa područja koja podliježu zaštitnim mjerama u vezi s etiniozom u Italiji
   
      
         (priopćeno pod brojem dokumenta C(2017) 1321)
      
   
   (Vjerodostojan je samo tekst na talijanskom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
   uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
   budući da:
   
               (1)
            
            
               Provedbenom odlukom Komisije 2014/909/EU (3) utvrđene su određene zaštitne mjere nakon što je Italija prijavila pojavu etinioze (Aethina tumida) u regijama Kalabriji i Siciliji. Odluka se primjenjuje do 31. ožujka 2017.
            
         
               (2)
            
            
               Italija je 18. siječnja 2017. Komisiju obavijestila o rezultatima pregleda i epidemioloških istraga provedenih u skladu s Provedbenom odlukom 2014/909/EU te o rezultatima aktivnog nadzora u pogledu pojave etinioze u predmetnim talijanskim regijama. Konkretno, nakon jednog izoliranog slučaja u studenome 2014. do kojega je došlo zbog premještanja košnica iz Kalabrije, ali koji je brzo otkriven, nisu utvrđeni slučajevi zaraze u regiji Sicilija. Stoga je Italija odlučila ukinuti prethodno utvrđeno zaraženo područje na Siciliji, ali zadržati nadzor u nekadašnjem zaraženom području i u ostatku regije.
            
         
               (3)
            
            
               Međunarodnim normama koje je utvrdila Svjetska organizacija za zdravlje životinja (OIE) preporučuje se provođenje pet godišnjih pregleda nakon izbijanja bolesti prije nego što područje može ponovno dobiti status područja slobodnog od bolesti. Do kraja 2016. Italija je provela već dva godišnja pregleda za Siciliju, s povoljnim rezultatima, te se obvezala s njima nastaviti i Komisiju obavijestiti o rezultatima i mogućim izmjenama epidemiološke situacije.
            
         
               (4)
            
            
               Na temelju, među ostalim, relevantnog zaključka Komisijine misije za utvrđivanje činjenica u pogledu zdravlja pčela provedene u Italiji u razdoblju 13.–17. lipnja 2016. može se zaključiti da je taj jedini slučaj unesene zaraze na Siciliji učinkovito iskorijenjen. Dodatno jamstvo tomu kontinuirani je nadzor u tom području, koji doprinosi pravodobnom osiguranju međunarodno priznatog statusa područja slobodnog od zaraze.
            
         
               (5)
            
            
               Međutim u Kalabriji su od 2014. otkriveni neki novi slučajevi zaraze, konkretno, 41 slučaj zaraze u 2016.
            
         
               (6)
            
            
               Stoga bi Siciliju trebalo ukloniti s popisa područja koja podliježu zaštitnim mjerama na temelju Provedbene odluke 2014/909/EU. Međutim u pogledu Kalabrije potrebno je produljiti primjenu zaštitnih mjera predviđenih tom Odlukom.
            
         
               (7)
            
            
               Razdoblje primjene i postojeće mjere trebalo bi preispitivati u svjetlu novih informacija o epidemiološkoj situaciji u pogođenim talijanskim regijama.
            
         
               (8)
            
            
               Provedbenu odluku 2014/909/EU trebalo bi na odgovarajući način izmijeniti.
            
         
               (9)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   Članak 4. Provedbene odluke 2014/909/EU zamjenjuje se sljedećim:
   
      „Članak 4.
      Ova se Odluka primjenjuje do 31. ožujka 2019.”
   
   Članak 2.
   Redak „Regija Sicilija: cijelo područje” briše se iz tablice u Prilogu Provedbenoj odluci 2014/909/EU.
   Članak 3.
   Ova je Odluka upućena Talijanskoj Republici.
   
      Sastavljeno u Bruxellesu 1. ožujka 2017.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 395, 30.12.1989., str. 13.
   
   
      (2)  SL L 224, 18.8.1990., str. 29.
   
   
      (3)  Provedbena odluka Komisije 2014/909/EU od 12. prosinca 2014. o određenim zaštitnim mjerama s obzirom na potvrđene pojave etinioze u Italiji (SL L 359, 16.12.2014., str. 161.).